W Šunowje ludźo rady do Fabrikskeje hospody chodźa, zo bychu tam dožiwili rjane zarjadowanje a rozmołwu. Dźensa pak sej zawěsće mnozy do hosćenca dóńdźechu, zo bychu wjelelětnej woblubowanej korčmarce Mari Wowčerkowej k wosomdźesaćinam gratulowali.
Jubilarka narodźi so 5. žnjenca 1935 Wjacławkec swójbje. W domjacym 30hektarskim ratarstwje měješe so wona hižo za čas dźěćatstwa gratu přimać. 1941 zastupi w ródnych Konjecach do šule. Nihdy wona njezabudźe, kak dyrbjachu sej tehdy pisanske a ličenske zešiwki ze zbytkow papjery sami zhotowić. Wuchodźiwši 1949 šulu dźěłaše spočatnje w domjacym ratarstwje, zo by so na to podała do Budyskeje chorownje swj. Bena. Tam w kuchni dźěłajo přiswoji sej trěbne znajomosće za warjenje we wulkokuchni. Ženje pak njeje zwisk k swojej ródnej wsy zhubiła. Na wšěch swjedźenjach bě rady doma a při mejemjetanju srjedź 50tych lět zezna na rejach Jana Wowčerka ze Šunowa. 21. oktobra 1958 so na njeho wuda.
szl_Latn szl_Latn